অ্যাক্রোস দ্য ওয়ে
অ্যাক্রোস দ্য ওয়ে (ইংরেজি: Across the Way, অনুবাদ 'রাস্তার অপর ধারে') ১৯১৫ সালের একটি নির্বাক স্বল্পদৈর্ঘ্য চলচ্চিত্র। এটি থানহাউসার কোম্পানির অধীনে প্রিন্সেস ব্র‍্যান্ড প্রযোজিত হাস্যরসাত্মক-নাট্য চলচ্চিত্র। চলচ্চিত্রে স্পারক্স নামে এক ব্যক্তি তার বন্ধুর প্রকৃতিস্থতা প্রশ্নবিদ্ধ করতে একটি বাস্তবিক কৌতুকের আয়োজন করে, যেথায় স্পারক্সের প্রেমিকাকে একজন আততায়ী আক্রমণ করে। তামাশা সফল হয়, কিন্তু এঘটনার কয়েকদিন পর তার প্রেমিকাকে একজন সিঁধেল চোর আক্রমণ করে। বন্ধুটি পরে তাকে বাঁচায়। পরে স্পারক্সের প্রেমিকা তার বদলে তার বন্ধুকে বিয়ে করে। চলচ্চিত্রটি মার্কিন যুক্তরাষ্ট্রে মুক্তির পর যুক্তরাজ্যেও মুক্তি দেওয়া হয়েছিল। প্রিন্সেসের চলচ্চিত্রটি দর্শকরা ভালোভাবে গ্রহণ করেনি। এটির ব্যার্থতার কিছুদিন বাদেই চলচ্চিত্রটির প্রযোজক এডউইন থানহাউসার নিউ রোশেল স্টুডিওতে প্রযোজনায় ব্যক্তিগত আগ্রহ দেখান, কদিন বাদে প্রিন্সেস ব্র্যান্ডের কার্যক্রম বন্ধ করে ফলস্টাফ ব্র্যান্ড শুরু করা হয়। ধারণা করা হয় যে চলচ্চিত্রটি হারিয়ে গেছে।